Broj: 711-I-1453-M-125/18-02-11

Zagreb, 25. listopada 2018.g.

Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Davida Sopte, predsjednika Uprave trgovačkog društva JADROLINIJA, za davanjem mišljenja Povjerenstva,** na 25. sjednici, održanoj dana 25. listopada 2018.g., daje sljedeće:

**MIŠLJENJE**

1. **JADROLINIJA, društvo za linijski pomorski prijevoz putnika i tereta, u kojem dužnosnik David Sopta obavlja poslove predsjednika Uprave društva, može sponzorirati košarkaški klub u kojem je isti dužnosnik član Upravnog odbora kluba, pod uvjetima koji se navode u točki II. izreke ovog mišljenja.**
2. **U cilju sprječavanja sukoba interesa i očuvanja vjerodostojnosti dužnosnika i povjerenja građana u nepristrano obnašanje dužnosti, dužnosnik David Sopta dužan se izuzeti od razmatranja, raspravljanja i donošenja odluke o sponzorstvu košarkaškog kluba u kojem je član Upravnog odbora te je ostalim članovima Uprave društva i Nadzornom odboru društva obvezan deklarirati činjenicu da u predmetnom košarkaškom klubu obavlja poslove člana Upravnog odbora.**
3. **Za tumačenje predstavlja li istovremeno obnašanje dužnosti predsjednika Uprave društva JADROLINIJA te obavljanje funkcije člana Upravnog odbora košarkaškog kluba povredu članka 27. stavka 3. podstavka 1. Zakona o sportu („Narodne novine“ broj 71/06., 150/08., 124/10., 124/11., 86/12., 94/13., 85/15., 19/16.) nadležan je Središnji državni ured za šport. Upućuje se stoga dužnosnik da o tome zatraži mjerodavno mišljenje od Središnjeg državnog ureda za šport, kao tijela nadležnog za tumačenje Zakona o sportu.**

Obrazloženje

Zahtjev za davanjem mišljenja Povjerenstva podnio je David Sopta, predsjednik Uprave trgovačkog društva JADROLINIJA. U knjigama ulazne pošte zahtjev je zaprimljen pod poslovnim brojem 711-U-2850-M-125/18-01-2, dana 5. listopada 2018.g., povodom kojeg se vodi predmet broj M-125/18.

Člankom 3. stavkom 1. podstavkom 41. ZSSI-a, propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu navedenog Zakona. S obzirom da je društvo JADROLINIJA, društvo za linijski pomorski prijevoz putnika i tereta (u daljnjem tekstu: JADROLINIJA) u cijelosti u vlasništvu Republike Hrvatske, povodom članstva u Upravi navedenog društva David Sopta, predsjednik Uprave, smatra se dužnosnikom, odnosno obvezan je postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U predmetnom zahtjevu dužnosnik navodi da od 11. rujna 2017.g. obnaša dužnost predsjednika Uprave JADROLINIJA, trgovačkog društva u 100% vlasništvu Republike Hrvatske. JADROLINIJA je zaprimila upit o sponzorstvu jednog hrvatskog košakarškog kluba čiji je dužnosnik Upravnog odbora te slijedom navedenog traži mišljenje Povjerenstva u slučaju da se JADROLINIJA odluči na sponzorstvo.

Uvidom u podatke Sudskog Registra Trgovačkog suda u Rijeci utvrđeno je da je pod MBS: 040036881 upisano društvo JADROLINIJA, društvo za linijski pomorski prijevoz putnika i tereta, OIB: 38453148181. Kao osobe ovlaštene za zastupanje upisani su David Sopta, predsjednik uprave, Predrag Govorčin, član uprave, i Ante Vranješ, član uprave.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 5. ZSSI-a propisana je iznimka od navedenog pravila, sukladno kojoj dužnosnici mogu biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova. Prema tome, u primjeni odredbe članka 14. stavka 5. ZSSI-a nema razlike obnaša li dužnosnik dužnost profesionalno ili volonterski odnosno prima li ikakvu novčanu naknadu za obnašanje dužnosti ili ne.

Zakonom o sportu („Narodne novine“ broj 71/06., 150/08., 124/10., 124/11., 86/12., 94/13., 85/15., 19/16.) propisano je da pravne osobe u sustavu sporta mogu biti sportske udruge, trgovačka društva i ustanove. Dužnosnik u zahtjevu nije specificirao koji je pravni oblik kluba koji se JADROLINIJI obratio za sponzorstvo, ali s obzirom da se košarkaški klubovi u pravilu osnivaju kao udruge Povjerenstvo daje predmetno mišljenje u tom smislu.

Člankom 16. Zakona o udrugama („Narodne novine“ broj 74/14.) propisano je da članovi upravljaju udrugom neposredno ili putem svojih izabranih predstavnika u tijelima udruge na način propisan statutom, pri čemu je skupština najviše tijelo udruge, a statutom udruge se, osim skupštine, mogu utvrditi upravna (izvršna), nadzorna i druga tijela udruge.

S obzirom na odredbu članka 14. stavka 5. ZSSI-a, Povjerenstvo napominje kako dužnosnik može, u okviru prava da bude članom upravnih i nadzornih tijela najviše dviju neprofitnih udruga i zaklada, obavljati poslove člana Upravnog odbora košarkaškog kluba.

Međutim, Povjerenstvo ističe da je obveza svakog dužnosnika da u obnašanju javne dužnosti, postupa sukladno načelima djelovanja propisanim člankom 5. ZSSI-a. Naime, u obnašanju javnih dužnosti, dužnosnici su dužni postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana. Načela djelovanja obvezuju dužnosnike da u svakoj situaciji mogućeg (potencijalnog) sukoba interesa, postupaju na način kojim štite javni interes i povjerenje građana u nepristrano obavljanje javne dužnosti.

Povjerenstvo tumači da povodom obavljanja funkcije predsjednika udruge dužnosnik ima osobni interes, ali ujedno i obvezu prema ostalim članovima udruge, djelovati u korist te udruge. U konkretnoj situaciji, dužnosnik je s jedne strane dio uprave trgovačkog društva, u državnom vlasništvu, koja dodjeljuje sredstva za sponzorstvo, a s druge strane dužnosnik je član upravnog (izvršnog) tijela udruge kojoj se sredstva dodjeljuju. Time se dužnosnik može, u slučajevima kada odlučuje o dodjeli sredstava, istovremeno pojaviti u dvostrukoj ulozi te bi time mogla nastati situacija u kojoj privatni interesi dužnosnika, odnosno udruge za koju se smatra da je s dužnosnikom interesno povezana pravna osoba, mogu doći u sukob s javnim interesom, koji je kao predsjednik uprave društva u državnom vlasništvu dužan promicati.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Dužnosnik David Sopta je stoga dužan pravovremeno poduzeti potrebne radnje kako bi se otklonila svaka sumnja da na bilo koji način koristi obnašanje svoje javne dužnosti kako bi ostvario probitak udruge kao interesno povezane pravne osobe.

Povjerenstvo stoga upućuje dužnosnika da se u cilju sprječavanja sukoba interesa i učinkovitog očuvanja vjerodostojnosti dužnosnika i povjerenja građana u nepristrano obnašanje dužnosti, izuzme od sudjelovanja u odnošenju odluka ili poduzimanja drugih radnji koje se na bilo koji način odnose na udrugu kojoj je član i član upravnog odbora.

Slijedom navedenog, a povodom predmetnog zahtjeva za sponzorstvom košarkaškog kluba, dužnosnik David Sopta dužan se izuzeti od razmatranja, raspravljanja i donošenja odluke o sponzorstvu te ostalim članovima Uprave društva JADROLINIJA i Nadzornom odboru društva deklarirati činjenicu da u košarkaškom klubu obavlja poslove člana Upravnog odbora kluba.

U pogledu članstva u upravnom odboru kluba Povjerenstvo ukazuje dužnosniku da, sukladno članku 14. stavku 5. ZSSI-a, nema pravo na naknadu ili primanje dara u toj ulozi, osim prava na naknadu putnih i drugih opravdanih troškova, kao i da je sukladno člancima 8. i 9. ZSSI-a članstvo u udruzi dužan prijaviti u Izvješću o imovinskom stanju dužnosnika, pod rubrikom „Ostala članstva i funkcije dužnosnika u drugim pravnim osobama, udruženjima i organizacijama“.

Također se ukazuje dužnosniku i na odredbe Zakona o sportu. kojim je, člankom 27. stavkom 3. podstavkom 1., propisano da članovi tijela sportskog kluba-udruge za natjecanje, osobe ovlaštene za zastupanje te osobe ovlaštene za vođenje poslova po odluci ovlaštenog tijela ili na temelju općih akta sportskog kluba-udruge za natjecanje ne mogu biti osobe koje ne mogu biti članovi uprave odnosno nadzornog odbora dioničkog društva prema odredbama Zakona o trgovačkim društvima i zakona kojim se uređuje sprječavanje sukoba interesa u obnašanju javnih dužnosti.

Prema tome, navedene odredbe Zakona o sportu upućuju na ranije citirani članak 14. stavak 1. ZSSI-a iz čega proizlazi da navedene funkcije u tijelima sportskih udruga ne može obavljati niti jedan dužnosnik u smislu članka 3. stavka 1. i 2. ZSSI-a. No, kako Povjerenstvo nije nadležno aktima iz svoje nadležnosti utvrđivati eventualne povrede Zakona o sportu, upućuje se dužnosnik da o predmetnim okolnostima članstva u Upravnom odboru košarkaškog kluba zatraži mjerodavno mišljenje od Središnjeg državnog ureda za šport, kao tijela nadležnog za tumačenje Zakona o sportu.

Slijedom navedenog Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik David Sopta, elektroničkom dostavom
2. Objava na internetskoj stranici Povjerenstva
3. Pismohrana